11.8.2023
ET
Euroopa Liidu Teataja
C 283/55 Neljapäev, 16. veebruar 2023
12. tuletab sellega seoses meelde, et mitmeaastase finantsraamistiku vahekokkuvõte võib teha võimalikuks ÜPP eelarve tugevdamist ja inflatsiooni olulise mõju arvessevõtmist sisendkuludele ja põllumajandusettevõtete sissetulekutele; julgustab ELi otsima alternatiivseid rahastamisallikaid väljaspool ÜPPd, töötama välja asjakohased meetmed väetiste taskukohasuse ja kättesaadavuse tagamiseks ELis ning leevendama väetiste puudujäägi majanduslikku mõju;
13. tuletab liikmesriikidele meelde võimalust töötada oma ÜPP strateegiakavade raames välja konkreetsed ökokavad, et edendada orgaanilist väetamist või mulla sellise optimaalse pH-taseme ulatuslikumat väljatöötamist, mis nõuaks vähem väetiste kasutamist ja tooks kaasa piiratud varude maksimaalse ärakasutamise või muude sektorite peatükis valdkondlikud sekkumised, mis võivad muu hulgas sisaldada meetmeid mineraalväetise alternatiivide väljatöötamise edendamiseks, puudujäägi stsenaariumeid käsitlevate ühiste ja koostööpõhiste lähenemisviiside toetamiseks ning väetiste kasutamist vähendava innovatsiooni ja tehnoloogia rakendamiseks;
14. tunnustab põllumajandus- ja toiduühistute rolli ja pakub neile eesmärgipärast abi nende logistilise, organisatsioo­ nilise ja majandusliku suutlikkuse tõttu edendada kohalikke väetiste tootmisprojekte nii sõnnikul kui ka fossiilkütustel põhinevate väetiste alternatiividega;
15. kutsub komisjoni üles toetama liikmesriike lahenduste leidmisel ÜPP strateegiakavade tõhusaks kasutamiseks, et aidata lahendada väetistega seotud olukorda; julgustab liikmesriike vajaduse korral läbi vaatama oma ÜPP riiklikud strateegiakavad kõrvaldamaks lüngad eesmärgiga optimeerida ja vähendada väetiste kasutamist ja toitainete kadu, ergutada mineraalväetiste asendamist ja täiendamist orgaanilistest allikatest pärit toitainetega ning kiirendada sobivate väetamismeetmete võtmist, et tagada mulla viljakus ja optimaalne saagikus, vältides samal ajal kasvuhoonegaaside heite ülekandumist madalamate tootmisstandarditega piirkondades; rõhutab, et need muudatused tuleks teha õigeaegselt ning tingimusel et toodangu kogus ja kvaliteet ei vähene, ning neid ei tohiks käsitleda ÜPP riiklike strateegiakavade sellise muudatusena, mis on lubatud ainult kord aastas; rõhutab selgeid eeliseid, mida kaunviljadega külvikord võib selles kontekstis väetamismeetmena pakkuda selle võime tõttu siduda nitraate, vähendades seeläbi vajadust väetamise järele; kutsub komisjoni üles tagama, et kõik liikmesriigid võimaldaksid oma põllumajandustootjatel kasutada ÜPP heade põllumajandus- ja keskkonnatingimuste raames püüdekultuure;
16. julgustab liikmesriike täielikult ära kasutama hiljuti vastu võetud määruse (EL) 2019/1009 potentsiaali, millega kehtestati ELi väetisetoodete turul kättesaadavaks tegemise nõuded ja mis võimaldab avada ELi ühtse turu orgaanilistele ja biojäätmetel põhinevatele väetistele, andes neile juurdepääsu CE-vastavusmärgisele;
17. kutsub komisjoni üles ajakohastama liidu õigusaktides sõnniku määratlust, tehes selget vahet töödeldud ja töötlemata sõnniku vahel, et neid nõuetekohaselt reguleerida, pidades silmas nende erinevat koostist ja reostusohtu;
18. kutsub komisjoni üles koguma teaduslikke tõendeid kääritatud sõnniku ja muude töödeldud orgaaniliste toitainete mõju kohta kliimale saadava kasu ja veereostusohu seisukohast; kutsub komisjoni üles kasutama kääritatud sõnniku ja muude töödeldud orgaaniliste toitainete kasutamisest saadavat kasu keskkonnale, kui see on teaduslikult tõestatud, edendades nende kasutamist ja kohandades võimaluse korral õigusakte;
19. avaldab kahetsust, et teatis ei aita kaasa keemiliste väetiste orgaaniliste alternatiivide, näiteks RENURE, kariloomade heitvee anaeroobsel kääritamisel saadud biojäätmete kääritussaaduse ja muude tõhusate ja kontrollitud vahendite kasutamise hõlbustamisele, mida saab kasutada nii põllumajanduses kui ka loomakasvatussektoris, ning nõuab sel eesmärgil nitraadidirektiivi III lisa muutmist, säilitades samal ajal tõhususe ja ohutuse põhimõtted; nõuab praeguse kriisi valguses seniks ajutise erandi tegemist, kuna RENURE-tooted ja kääritussaadused võivad keemilisi väetisi asendada, ilma et see tooks kaasa täiendavaid heiteid, lämmastikukadu või sõnniku tootmist; kutsub komisjoni üles pakkuma viivitamata ja hiljemalt oma tulevases toitainete majandamise lõimitud kavas välja seadusandlikud meetmed, et rakendada Teadusuuringute Ühiskeskuse väljatöötatud kriteeriumide seaduslikku ja ohutut kohaldamist eesmärgiga võimaldada ohutut RENURE kasutamist ulatuses, mis ületab nitraaditundlikele aladele nitraadidirektiiviga kehtestatud piirmääri;